
Pe byddai model Gwlad y Basg yn cael ei fabwysiadu yng Nghymru pa fath o newidiadau y byddai’n rhaid eu cyflwyno i addysgu Cymraeg yn y sector cyfrwng Saesneg? 
Cyflwyniad 
Mae yna sawl rheswm pam y gellir ystyried system addysg Gwlad y Basg fel model posibl i Gymru. Yn gyntaf, mae demograffeg yr iaith Fasgeg yn debyg i sefyllfa’r Gymraeg, i ryw raddau (Hopwood et al. 2018). Ac yn ail, ymddengys i agweddau o’r system honno lwyddo i gyrraedd amcanion uchelgeisiol nid yn annhebyg i uchelgais Llywodraeth Cymru i greu miliwn o siaradwyr Cymraeg erbyn 2050 (Llywodraeth Cymru, 2017). Mae Llywodraeth Cymru wedi cydnabod yr angen i newid lle’r Gymraeg yn y sector cyfrwng Saesneg (Jones, 2014) ac wedi gosod sylfeini ar gyfer newidiadau pellgyrhaeddol. Amserol fyddai newid y system addysg yn sylweddol achos bod canlyniadau cyfrifiad 2011 yn codi amheuon ynghlych effeithiolrwydd y system yn gyffredinol; yn ôl y cyfrifiad mae’r twf yn y ganran o siaradwyr Cymraeg a welir yn y grŵp oedran 5-14 yn un fregus iawn, gan ddiflannu’n llwyr erbyn i blant ymadael â’r system addysg statudol (gweler Atodiad 1). Nod y traethawd hwn felly yw awgrymu ffyrdd o newid er gwell y sector cyfrwng Saesneg a hynny yng nghyd-destun y system addysg yn gyffredinol.
Hyfforddiant athrawon 
Mae’r Cynllun Sabothol yng Nghymru, sydd yn efelychu y cyrsiau Basgeg a gyniga IRALE (Hopwood et al. 2018), gyda rôl allweddol i’w chwarae wrth drawsnewid y sector cyfrwng Saesneg. Noder bod y cynllun yn llwyddiant wrth fagu hyder athrawon ysgolion cyfrwng Saesneg gan ddatblygu’r defnydd o Gymraeg achlysurol yn benodol o fewn yr ysgolion hynny (Duggan et al. 2014). Perir y diffyg hyder hwn ofid i Estyn (2015-16) pan arsylwyd ei fod yn arwain at gywirdeb ieithyddol athrawon y cyfnod sylfaen i fod yn annigonol a ni welwyd gwelliant erbyn y flwyddyn ganlynol (Estyn, 2016-17). Fel nodwyd gan Furlong (2015), rhaid newid y system hyfforddi ac yn y pendraw penodi athrawon er mwyn gwella ansawdd yr addysgu a’r ddarpariaeth ar gyfer y sector cyfrwng Saesneg. O ran Fwlad y Basg, noda Cenoz (2008) bod 21,000 o athrawon bellach wedi llwyddo i gyrraedd lefel dderbyniol ar gyfer addysgu trwy gyfrwng y Fasgeg diolch i waith IRALE. Dadleua Llywodraeth Cymru (2017) felly bod y Cynllun Sabothol yn werthfawr a bod angen buddsoddi ynddi’n fwy.
Cytuna Estyn (2013) bod diffyg Cymraeg ymarferwyr yn rhwystr gan nad yw’r plant o ganlyniad yn elwa o fodelu digonol i sicrhau defnydd o’r Gymraeg y tu allan i gyd-destun gwersi. Un ffordd ymlaen felly ydy cynyddu’r nifer o ymarferwyr sy’n medru’r Gymraeg, a rhan o’r ateb yw’r Cynllun Sabothol. Cytuna Duggan et al (2014) bod lle i wella o ran gweithredu’r cynllun. Uwcholeua bod angen addasiadau ar lefel rhanbarthol, lleol. Dadleua bod y broses o recriwtio yn rhy amrwyiol a chred bod angen canolbwyntio’n fwy ar annog y rheiny nad ydynt yn dangos diddoreb yn ogystal â’r ysgolion brwd. Dengys ymchwil bod angen cynyddu ymwybyddiaeth pobl o’r cynllun hefyd ar lefel genedlaethol (Duggan et al. 2014). Yng Ngwlad y Basg mae ymwybyddiaeth o gyrsiau IRALE yn eang yn sgil gwaith hyrwyddo gan HABE. Ers amser felly (Gardner, 2002), ceir disgwyliad cyffredinol yno fod pob athro i fod yn gymwys yn y Fasgeg. Felly, beth sydd ei angen yng Nghymru yw ymwybyddiaeth ehangach o’r cynllun a recritwio mwy pwrpasol.
Asesu a chynnwys yr addysgu
Pwrpasol hefyd yw ystyried system asesu ac arholi Gwlad y Basg. Noder bod arholiadau gall unigolion sefyll megis y Perfiles Lingüísticos (Proffiliaiu Iaith) a’r Euskerra Gaitasuna Aguira (Tystysgrif Cymhwysedd Basgeg). Allweddol yw nodi, er eu bod yn wirfoddol, rhaid cael y cymhwyster ar gyfer nifer o swyddi proffesiynol (Hopwood et al. 2018). Rhoddir mwy o statws i Fasgeg o ganlyniad a rheswm mwy pendant i ddysgwyr dros fod yn rhugl mewn Basgeg. Dadleua Davies (2013) er bod cynnydd yn y nifer sydd yn dysgu’r Gymraeg o fewn cyfnod sylfaen y sector cyfrwng Saesneg mae’r defnydd ohoni tu hwnt i furiau’r dosbarth yn isel oherwydd nad yw’r disgyblion hynny’n cyrraedd lefel ieithyddol sydd yn caniatáu iddynt wneud hynny’n hyderus (Davies, 2013). Credai Davies (2013) bod yn rhaid addasu nid yn unig hyfforddiant yr athrawon o ran lefel eu hiaith ond newid y dull o addysgu’r Gymraeg gan ail-ystyried y modd o asesu a chynnwys yr addysgu. 
Noda Davies (2013) bod 80% o ddisgyblion Cymru’n dysgu Cymraeg fel ail-iaith a bu cynnydd o 10% rhwng 2002-2012 yn y nifer oedd yn sefyll arholiadau TGAU Cymraeg ail-iaith. Ar y golwg gyntaf ymddengys y cynnydd yn addawol ond y mae’r mwyafrif o’r ganran hynny yn sefyll arholiadau cwrs byr, nid y cwrs llawn. Nid yw’r myfyrwyr hyn yn gadael yr ysgol gyda gallu ieithyddol digonol i ddefnyddio’r iaith y tu hwnt i’r gwersi ffurfiol (Williams, 2017).  Er mwyn hybu defnydd o’r Gymraeg yn ehangach rhaid annog myfyrwyr i sefyll y cwrs llawn (Estyn, 2007). Rhaid hefyd creu cyfleon iddynt ddefnyddio’r Gymraeg yn ehangach, y tu hwnt i’r ysgol (Estyn, 2017). Cytuna Lewis (2014) bod rôl gan fudiadau fel yr Urdd yn y cyd-destun hwn. Mae systemau gwobrwyo tebyg i’r Siarter Iaith Gymraeg megis Cymraeg Campus yn cynorthwyo o ran hybu presenoldeb y Gymraeg o fewn ysgolion cyfrwng Saesneg hefyd (ERW, 2019).
 Ar yr un pryd â gwaredu’r cwrs byr rhaid hefyd newid cynnwys creiddiol gwersi Cymraeg y sector Saesneg. Nid yw rheini’n cynnig model ieithyddol sydd yn addas i’w ddefnyddio mewn cyd-destunau real (Davies, 2013). Yn yr Euskaltegiak mae’r Fasgeg yn cael ei thrin fel ‘adnodd dynamig’ a cheir perthynas amlwg rhwng testun a chyd-destun; dyma ‘sy’n gyrru’r gwersi’ (Hopwood et al. 2018, tud. 28). Dywed Richards (2006) bod angen gwersi gyda llai o gynnwys gramadegol a mwy o ran pwrpas cyfathrebol cadarn. Creda Lightbown a Spada (2014) pwysig yw darganfod cydbwysedd rhwng addysgu strwythurol a chyfathrebol. Rhaid defnyddio amryw o ddulliau felly ac mi fydd pennu pa ddull yn amrywio o ysgol i ysgol. Er cydnabyddir yr amrywiaeth fel rhywbeth positif ar y cyfan (Lightbown a Spada, 2014) mater arall yw rhoi’r dulliau hynny ar waith. 
System grwpio ysgolion yn ôl iaith
Er mwyn i’r hyfforddiant a’r addysgu sy’n dilyn lwyddo, angenrheidiol yw newid y system grwpio ysgolion. Ystyrir y dull trochi fel modd llwyddiannus o ddatblygu ail-iaith plant (Hopwood et al. 2018) ond heb system â strwythur syml, systematig ni fydd modd sicrhau gweithredu effeithiol o ddulliau fel trochi (Cenoz, 2008). Yng Ngwlad y Basg ceir tair model, sef A, B a D, o’i gymharu gyda system 5 model Cymru (APADGOS, 2007). Dadleua Davies (2013) wrth waredu’r term ‘ail-iaith’ a chreu continwwm yn lle bydd modd addysgu ag asesu o fewn yr un fframwaith. Ond, anodd bydd gwireddu hyn heb ystyried y system grwpio ysgolion. Fel sonia Andrews (2012, tud. 16) ‘heb system addysg cyfrwng Cymraeg gref’ i gefnogi’r system cyfrwng Saesneg ni fydd modd symud ymlaen. Rhaid i newidiadau sylweddol o ran gwahanu a gosod ffiniau clir rhwng y Gymraeg a’r Saesneg ddigwydd a nid oes modd gwneud hyn heb grwpio’r ysgolion mewn modd mwy llym. 
Noda Baker (2001) ei fod yn ganolog gosod ffiniau rhwng y gwahanol ieithoedd mewn ysgolion dwy-ieithog er mwyn osgoi dwyieithrwydd gostyngol a gor-defnydd o’r dechneg brechdan. Y perygl yw drysu’r plant a rhwystro datblygiad y plentyn yn y ddwy iaith (Baker, 2001). Rhaid bod yn ofalus iawn felly wrth geisio gwireddu nod Llywodraeth Cymru (2017) o gynyddu’r niferoedd o blant di-Gymraeg yn y sector cyfrwng Cymraeg. Hefyd, er i Cenoz (2008) nodi nad oes gwaharddiad ar gymysgu plant o gefndiroedd ieithyddol gwahanol yng Ngwlad y Basg dengys ymchwil fod yna gymhlethdod. Noda Ramesh (2011) a Coughlan (2016) fod cryn ddefnydd o arian preifat yn y system addysg, er enghraifft rhieni’n talu ffioedd, a bod mynediad i’r ysgolion hynny gyda dimensiwn detholus felly. 
Yn ôl Gardner (2002), mae mater mamiaith hefyd yn bwysig yng nghyd-destun creu y system gorau o grwpio ysgolion yn ôl iaith. Yn ôl UNESCO, mae’n allweddol i blant dderbyn addysg trwy eu mamiaith (UNESCO, 2018). Cydnybydda Cenoz (2008) bod cymhlethdodau o ran mamiaith ym Model B gan fod 30-40% o’r addysg trwy gyfrwng y Fasgeg. Ond, fel mae Gardner yn nodi (2002, tud. 25) oherwydd mae’r gwahaniaethau rhwng y categorïau o ysgolion yn ‘clear-cut’ i rieni nid yw hyn yn broblem yn achos Gwlad y Basg. Mewn cyferbyniad amlwg â Model B, mae Model A yn cynnig addysg trwy gyfrwng Sbaeneg gyda Basgeg fel pwnc ar wahân, tra bod Model D yn cynnig addysg Fasgeg gyda Sbaeneg fel pwnc. Yn achos Cymru mae yna ddiffyg ymwybyddiaeth o bwysigrwydd addysg yn y famiaith ym mholisïau’r Llywodraeth: mae’r bwlch hwn yn cael ei adlewyrchu yng ngwaith Rhys et al (2014), er enghraifft. 
Dull arall o addysgu iaith yn ysgolion Model D Gwlad y Basg, a hynny er mwyn dysgu Saesneg, yw’r dull Content and Language Intergrated Learning (CLIL). Awgryma Donaldson (2015) gymhwyso CLIL at ddibenion addysgu ieithoedd tramor modern (ITM) yng Nghymru. Ceir buddion i addysg aml-ieithog (Baker, 2001) a chytuna Cenoz (2013) fod CLIL yn hollbwysig wrth edrych tuag at y dyfodol. Pwysig, er hynny, yw ystyried natur yr ieithoedd dan sylw (Cenoz, 2013); er enghraifft gellid cymryd sylw o wahaniaethau o ran proffil ieithyddol ar y pwynt hwn. Yng Ngwlad y Basg mae gan Saesneg statws gwahahnol o’i gymharu â statws ITM yng Nghymru; mae oddeutu 1.5 biliwn o bobl yn dysgu Saesneg yn y byd heddiw (TESOL, 2014) gan ei fod yn iaith mor eang ei defnydd. Golyga hyn bod caffael yr iaith neilltuol hon yn haws. Mae’r gwahaniaeth rhwng cyd-destun ieithyddol Cymru a Gwlad y Basg yn golygu bod mabwysiadu’r CLIL yn fwy heriol felly. Noda Richards a Rodgers (2014) bod addysgu trwy gyfrwng ail-iaith yn gallu bod yn aflwyddiannus ac atgyfnertha Cummins (dyfynnwyd yn Baker, 2001) hyn pan ddywed bod y dysgu’n dibynnu ar ansawdd iaith gyntaf y plentyn. Atega hyn bwysigrwydd sicrhau darparu addysg trwy gyfrwng y famiaith a chytuna Baker (2001) er bod manteision i addysg aml-ieithog rhaid sicrhau amodau nad yw’n peryglu datblygiad yr iaith gyntaf. Y ffordd o osgoi hyn yw addasu’r system grwpio ysgolion. 

Clo 
Gellir mabwysiadu sawl elfen o system addysg Gwlad y Basg gan gynnwys gwella hyfforddiant athrawon y sector cyfrwng Saesneg, addasu arferion asesu a newid cynnwys yr addysgu o fewn yr ysgolion hynny ac ad-drefnu’r system grwpio ysgolion yn ôl iaith yn gyffredinol. Gellid gweld bod yn rhaid i drawsnewidiad ddigwydd ar ddwy lefel; yn gyntaf, ar lefel strategol, genedlaethol rhaid i’r Llywodraeth newid fframwaith ysgolion ledled y wlad; yn ail, rhaid rhoi’r gwahanol agweddau ar bolisi newydd y Llywodraeth ar waith yn ymarferol ar lefel feicro yn yr ysgol, yn yr ystafell ddosbarth. Rhaid nodi hefyd bydd unrhyw newidiadau i’r sector cyfrwng Saesneg yn digwydd yng nghyd-destun y system addysg yn gyffredinol a bod eu llwyddiant yn dibynnu ar newidiadau i’r system ehangach gan gynnwys y sector cyfrwng Cymraeg.












Atodiad 1
Canlyniadau a chanrannau y nifer o siaradwyr Cymraeg yn ôl grŵp oedran

(Comisiynydd y Gymraeg, 2018)

